钦定古今图书集成/明伦汇编/官常典/第633卷 > 元祯
## 钦定古今图书集成/明伦汇编/官常典/第633卷 > 元祯

按《魏书秦明王翰传》：“翰子仪，仪子干，干子祯，通解诸
方之语，便骑射。世祖时为司卫监。高祖初，赐爵沛郡
公，后拜南豫州刺史。太胡山蛮时时钞掠，前后守牧
多羁縻而已。祯乃设画，召新蔡、襄城蛮魁三十馀人，
祯盛武装于州西，为置酒，使之观射。先选左右能射
者二十馀人，祯自发数箭皆中，然后命左右以次而”
射，并中。先出一囚，犯死罪者，使服军衣，亦参射限。命
射不中，祯即责而斩之。蛮魁等伏伎畏威，相视股栗。
又豫教左右取死囚十人，皆著蛮衣，云是钞贼。祯乃
临坐，伪举目瞻天，微有风动。祯谓蛮曰：“风气少暴，似
有钞贼入境不过十人，当在西南五十里许。”即命骑
追掩，果缚送十人。祯告诸蛮曰：“尔乡里作贼如此，合
死以不？”蛮等皆叩头曰：“合万死！”祯即斩之，乃遣蛮还，
并加慰谕，诸蛮大服。自是境无暴掠。淮南之人相率
投附者三千馀家，置之城东汝水之侧，名曰归义坊。
初，豫州城豪胡丘生数与外交通，及祯为刺史，丘生
尝有犯，怀恨，图为不轨，诈以婚进。城人告云：“刺史欲
迁。”城中大家送之向代，共谋翻城。城人石道起以事
密告祯，速掩丘生并诸预谋者。祯曰：“吾不负人，人何
以叛？但丘生诳误，若即收掩，众必大惧。吾静以待之，
不久自当悔服。”语未讫，而城中三百人自缚诣州门，
陈丘生谲诳之罪。丘生单骑逃走，祯恕而不问。后征
为都牧尚书。薨，赠侍中、仪同三司，谥简公。